CELEX: 32008R0933
Language: el
Date: 2008-09-23 00:00:00
Title: Κανονισμός (ΕΚ) αριθ. 933/2008 της Επιτροπής, της 23ης Σεπτεμβρίου 2008 , για την τροποποίηση του παραρτήματος του κανονισμού (ΕΚ) αριθ. 21/2004 του Συμβουλίου όσον αφορά τα μέσα αναγνώρισης ζώων και το περιεχόμενο των εγγράφων κυκλοφορίας (Κείμενο που παρουσιάζει ενδιαφέρον για τον ΕΟΧ)

24.9.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 256/5
            
         
      ΚΑΝΟΝΙΣΜΌΣ (ΕΚ) αριθ. 933/2008 ΤΗΣ ΕΠΙΤΡΟΠΉΣ
   
   της 23ης Σεπτεμβρίου 2008
   για την τροποποίηση του παραρτήματος του κανονισμού (ΕΚ) αριθ. 21/2004 του Συμβουλίου όσον αφορά τα μέσα αναγνώρισης ζώων και το περιεχόμενο των εγγράφων κυκλοφορίας
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (1), και ιδίως το άρθρο 10 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 21/2004 ορίζει ότι κάθε κράτος μέλος πρέπει να καθιερώσει ένα σύστημα για την αναγνώριση και την καταγραφή των αιγοπροβάτων σύμφωνα με τις διατάξεις του εν λόγω κανονισμού.
            
         
               (2)
            
            
               Το σύστημα αυτό θα περιλαμβάνει τέσσερα στοιχεία, δηλαδή: μέσα αναγνώρισης για την ταυτοποίηση κάθε ζώου (μέσα αναγνώρισης), ενημερωμένα μητρώα που τηρούνται σε κάθε εκμετάλλευση, έγγραφα κυκλοφορίας και κεντρικό μητρώο ή ηλεκτρονική βάση δεδομένων. Το παράρτημα του εν λόγω κανονισμού ορίζει τις απαιτήσεις για αυτά τα στοιχεία.
            
         
               (3)
            
            
               Ο κανονισμός (ΕΚ) αριθ. 21/2004, όπως τροποποιήθηκε με τον κανονισμό (ΕΚ) αριθ. 1560/2007 (2), ορίζει ότι η ηλεκτρονική αναγνώριση καθίσταται υποχρεωτική από τις 31 Δεκεμβρίου 2009.
            
         
               (4)
            
            
               Στις 17 Νοεμβρίου 2007, η Επιτροπή υπέβαλε έκθεση στο Συμβούλιο σχετικά με την εφαρμογή ηλεκτρονικής αναγνώρισης στα αιγοπρόβατα (3). Η έκθεση αυτή κατέληγε στο συμπέρασμα ότι τα κράτη μέλη πρέπει επίσης να έχουν το δικαίωμα να εγκρίνουν νέους τύπους συσκευών αναγνώρισης για την αναγνώριση αιγοπροβάτων υπό ορισμένες προϋποθέσεις.
            
         
               (5)
            
            
               Στον τομέα της ηλεκτρονικής αναγνώρισης έχει σημειωθεί τεχνολογική πρόοδος. Για το λόγο αυτό, κρίνεται σκόπιμο να τροποποιηθούν οι απαιτήσεις ως προς τα μέσα αναγνώρισης που ορίζονται στον κανονισμό (ΕΚ) αριθ. 21/2004, ώστε να μπορέσει να διευρυνθεί το φάσμα των τεχνικών συνδυασμών. Σύμφωνα με τον εν λόγω κανονισμό, ως μέσα αναγνώρισης πρέπει ομοίως να θεωρούνται τα μέσα αναγνώρισης τελευταίας τεχνολογίας, όπως τα ενέσιμα συστήματα αναγνώρισης και οι ηλεκτρονικές σφραγίδες στο μεσοκύνιο. Ωστόσο, η χρήση τους πρέπει να περιορίζεται στις εγχώριες μετακινήσεις, καθώς πρέπει να αποκτηθεί περαιτέρω πείρα όσον αφορά αυτά τα νέα μέσα αναγνώρισης. Δεδομένου ότι η ηλεκτρονική αναγνώριση θα καταστεί το πρώτο μέσο αναγνώρισης, τα κράτη μέλη πρέπει να έχουν μεγαλύτερη ευελιξία ως προς τη χρήση συμβατικών μέσων αναγνώρισης ως δευτέρου συστήματος αναγνώρισης. Συνεπώς, το μέρος Α του παραρτήματος του εν λόγω κανονισμού πρέπει να τροποποιηθεί αναλόγως.
            
         
               (6)
            
            
               Το μέρος Β του παραρτήματος του κανονισμού (ΕΚ) αριθ. 21/2004 ορίζει τα στοιχεία τα οποία πρέπει να αναφέρονται στα ενημερωμένα μητρώα που τηρούνται σε κάθε εκμετάλλευση. Μέρος αυτών των στοιχείων είναι διαθέσιμο μόνο στην εκμετάλλευση στην οποία γεννήθηκαν τα ζώα. Για να περιοριστούν οι διοικητικές επιβαρύνσεις, κρίνεται σκόπιμο να τροποποιηθεί το εν λόγω μέρος του παραρτήματος.
            
         
               (7)
            
            
               Ο κανονισμός (ΕΚ) αριθ. 21/2004 ορίζει ότι, από τις 31 Δεκεμβρίου 2009, η ηλεκτρονική αναγνώριση καθίσταται υποχρεωτική για όλα τα ζώα που γεννήθηκαν μετά την ημερομηνία αυτή. Ωστόσο, κατά το πρώτο έτος μετά τις 31 Δεκεμβρίου 2009, τα περισσότερα ζώα θα αναγνωρίζονται μόνο με συμβατικά μη ηλεκτρονικά μέσα αναγνώρισης, αφού τα ζώα αυτά θα έχουν γεννηθεί πριν από την εν λόγω ημερομηνία. Κατά το έτος αυτό ζώα με ηλεκτρονικά και μη ηλεκτρονικά μέσα αναγνώρισης θα μετακινούνται μαζί και θα αποτελούν αντικείμενο κοινού χειρισμού.
            
         
               (8)
            
            
               Οι ατομικοί κωδικοί των ζώων από μη ηλεκτρονικά μέσα αναγνώρισης μπορούν να καταγραφούν μόνο χειροκίνητα. Η χειροκίνητη καταγραφή μη ηλεκτρονικών μέσων αναγνώρισης απαιτεί σημαντικές προσπάθειες από την πλευρά των κατόχων και συνιστά δυνητική πηγή σφαλμάτων. Επιπροσθέτως, θα συνεπαγόταν κόπο για τους εμπόρους να ξεχωρίζουν τα ελάχιστα ζώα που φέρουν ηλεκτρονικά συστήματα αναγνώρισης και να καταγράφουν τους ατομικούς κωδικούς τους. Επιπλέον, η απαίτηση να τοποθετηθούν συστήματα ηλεκτρονικής ανάγνωσης για την καταγραφή ατομικών κωδικών θα συνεπαγόταν επιβάρυνση, καθώς τα περισσότερα ζώα που μετακινούνται θα εξακολουθούσαν να αναγνωρίζονται μέσω συμβατικών μη ηλεκτρονικών ενωτίων. Ως εκ τούτου, η ημερομηνία από την οποία θα αναγράφονται ατομικοί κωδικοί ζώων στο έγγραφο κυκλοφορίας πρέπει να αναβληθεί έως ότου ένα σημαντικό μέρος του πληθυσμού των αιγοπροβάτων έχει ήδη αναγνωριστεί με ηλεκτρονικά μέσα. Η έκθεση της Επιτροπής σχετικά με την εφαρμογή της ηλεκτρονικής αναγνώρισης στα αιγοπρόβατα κατέληξε επίσης σε αυτό το συμπέρασμα.
            
         
               (9)
            
            
               Κατά συνέπεια, κρίνεται σκόπιμο να αναβληθεί έως την 1η Ιανουαρίου 2011 η ημερομηνία από την οποία θα πρέπει να αναγράφεται στο έγγραφο κυκλοφορίας ο ατομικός κωδικός αναγνώρισης για κάθε ζώο. Ως εκ τούτου, η ημερομηνία που αναφέρεται στο σημείο 2 μέρος Γ του παραρτήματος του κανονισμού (ΕΚ) αριθ. 21/2004, όσον αφορά το έγγραφο κυκλοφορίας, θα πρέπει να τροποποιηθεί αναλόγως.
            
         
               (10)
            
            
               Η ιδιαίτερη κατάσταση των ζώων που γεννήθηκαν πριν από την 1η Ιανουαρίου 2010 θα πρέπει να συνυπολογιστεί όσον αφορά την απαίτηση της αναγραφής των ατομικών κωδικών των ζώων στο έγγραφο κυκλοφορίας. Οι κίνδυνοι που συνδέονται με τις μετακινήσεις αυτών των ζώων σε σφαγεία είναι περιορισμένοι και δεν δικαιολογούν την επιπλέον διοικητική επιβάρυνση που συνεπάγεται η εν λόγω απαίτηση. Κατά συνέπεια, τα ζώα που μετακινούνται απευθείας σε σφαγείο θα πρέπει να απαλλάσσονται από αυτή την απαίτηση, ανεξάρτητα από την ημερομηνία μετακίνησης των ζώων.
            
         
               (11)
            
            
               Επιπροσθέτως, παρά το γεγονός ότι τα ζώα που γεννήθηκαν πριν από την 1η Ιανουαρίου 2010 θα εξακολουθούν να αποτελούν ένα σημαντικό μέρος του πληθυσμού των αιγοπροβάτων το 2011, οι κίνδυνοι που συνδέονται με τις μετακινήσεις τους θα μειώνονται σταθερά, κατ’ αναλογία προς τη μείωση του αριθμού αυτών των ζώων έως τις 31 Δεκεμβρίου 2011. Ως εκ τούτου, οι μετακινήσεις αυτών των ζώων θα πρέπει να απαλλάσσονται από την απαίτηση της αναγραφής των ατομικών κωδικών των ζώων στο έγγραφο κυκλοφορίας έως τις 31 Δεκεμβρίου 2011. Μετά την ημερομηνία αυτή, η συντριπτική πλειονότητα του πληθυσμού των αιγοπροβάτων θα αναγνωρίζεται με ηλεκτρονικά μέσα και η χειροκίνητη καταγραφή θα είναι αναγκαία μόνο σε ελάχιστες περιπτώσεις, αφού θα αφορά μόνο τα ηλικιωμένα ζώα που μετακινούνται σε άλλες εκμεταλλεύσεις και όχι σε σφαγεία. Επομένως, ο φόρτος που συνεπάγεται για τους κατόχους ζώων αυτή η καταγραφή μετά τις 31 Δεκεμβρίου 2011, καθώς και οι δυνητικές πηγές σφάλματος, θα κυμαίνονται σε αποδεκτά επίπεδα.
            
         
               (12)
            
            
               Κατά συνέπεια, κρίνεται σκόπιμο να προβλεφθούν ορισμένες μεταβατικές διατάξεις κατά την αρχική περίοδο εφαρμογής του συστήματος όσον αφορά την καταγραφή των ατομικών κωδικών των ζώων στο έγγραφο κυκλοφορίας για τα ζώα που γεννήθηκαν πριν από την 1η Ιανουαρίου 2010.
            
         
               (13)
            
            
               Το μέρος Γ του παραρτήματος του κανονισμού (ΕΚ) αριθ. 21/2004 ορίζει τα στοιχεία τα οποία πρέπει να αναφέρονται στο έγγραφο κυκλοφορίας. Ο κωδικός αναγνώρισης της εκμετάλλευσης προορισμού δεν είναι πάντα διαθέσιμος στην εκμετάλλευση αναχώρησης. Αντ’ αυτού, θα πρέπει να γίνονται δεκτά το όνομα και η διεύθυνση της εκμετάλλευσης προορισμού ή του επόμενου κατόχου.
            
         
               (14)
            
            
               Ως εκ τούτου, ο κανονισμός (ΕΚ) αριθ. 21/2004 πρέπει να τροποποιηθεί αναλόγως.
            
         
               (15)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 21/2004 αντικαθίσταται από το κείμενο του παραρτήματος του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Σεπτεμβρίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 5 της 9.1.2004, σ. 8.
   
      (2)  ΕΕ L 340 της 22.12.2007, σ. 25.
   
      (3)  COM(2007) 711.
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ
            A.   ΜΕΣΑ ΑΝΑΓΝΩΡΙΣΗΣ
            
                        1.
                     
                     
                        Η αρμόδια αρχή εγκρίνει μέσα αναγνώρισης, όπως ορίζονται στο άρθρο 4 παράγραφος 1, τα οποία πρέπει να έχουν σχεδιαστεί ώστε:
                        
                                    α)
                                 
                                 
                                    να εξασφαλίζουν τουλάχιστον ένα εμφανές σήμα και ένα σήμα που μπορεί να αναγνωστεί ηλεκτρονικά·
                                 
                              
                                    β)
                                 
                                 
                                    να παραμένουν επί του ζώου χωρίς να είναι επιβλαβή για αυτό· και
                                 
                              
                                    γ)
                                 
                                 
                                    να μπορούν εύκολα να αφαιρεθούν από την τροφική αλυσίδα.
                                 
                              
                  
                        2.
                     
                     
                        Τα μέσα αναγνώρισης πρέπει να φέρουν κωδικό ο οποίος να παρέχει τις ακόλουθες πληροφορίες με την αναφερόμενη σειρά:
                        
                                    α)
                                 
                                 
                                    είτε τον κωδικό που αποτελείται από δύο γράμματα είτε τον τριψήφιο κωδικό (1), που βασίζονται στο ISO 3166, για το κράτος μέλος στο οποίο βρίσκεται η εκμετάλλευση όπου αναγνωρίστηκε για πρώτη φορά το ζώο (κωδικός χώρας)·
                                 
                              
                                    β)
                                 
                                 
                                    δωδεκαψήφιο, κατ’ ανώτατο όριο, ατομικό κωδικό ζώου.
                                 
                              Πέραν των κωδικών που αναφέρονται στα στοιχεία α) και β), και με την προϋπόθεση ότι οι εν λόγω κωδικοί παραμένουν ευανάγνωστοι, η αρμόδια αρχή μπορεί να επιτρέψει τη χρήση γραμμωτού κωδικού και την αναγραφή συμπληρωματικών πληροφοριών από τον κάτοχο.
                     
                  
                        3.
                     
                     
                        Το πρώτο μέσο αναγνώρισης που αναφέρεται στο άρθρο 4 παράγραφος 2 στοιχείο α) πρέπει να ικανοποιεί τα κριτήρια που ορίζονται παρακάτω είτε στο στοιχείο α) είτε στο στοιχείο β):
                        
                                    α)
                                 
                                 
                                    ηλεκτρονική συσκευή αναγνώρισης με τη μορφή στομαχικού βώλου ή ηλεκτρονικού ενωτίου, σύμφωνα με τα τεχνικά χαρακτηριστικά που αναφέρονται στο σημείο 6· ή
                                 
                              
                                    β)
                                 
                                 
                                    ενώτιο κατασκευασμένο από αναλλοίωτο υλικό, το οποίο είναι μη παραποιήσιμο και ευανάγνωστο καθ’ όλη τη διάρκεια της ζωής του ζώου. Πρέπει να είναι μιας χρήσης και οι κωδικοί που αναφέρονται στο σημείο 2 πρέπει να είναι ανεξίτηλοι.
                                 
                              
                  
                        4.
                     
                     
                        Το δεύτερο μέσο αναγνώρισης, όπως ορίζεται στο άρθρο 4 παράγραφος 2 στοιχείο β), πρέπει να ικανοποιεί τα ακόλουθα κριτήρια:
                        
                                    α)
                                 
                                 
                                    για ζώα που αναγνωρίζονται σύμφωνα με το σημείο 3 α):
                                    
                                                i)
                                             
                                             
                                                ενώτιο που ικανοποιεί τα κριτήρια που προβλέπονται στο σημείο 3 β)· ή
                                             
                                          
                                                ii)
                                             
                                             
                                                σήμα στο μεσοκύνιο που ικανοποιεί τα κριτήρια που προβλέπονται στο σημείο 3 β) για τα ενώτια· ή
                                             
                                          
                                                iii)
                                             
                                             
                                                δερματοστιξία, εξαιρουμένων των ζώων που προορίζονται για ενδοκοινοτικό εμπόριο·
                                             
                                          
                              
                                    β)
                                 
                                 
                                    για ζώα που αναγνωρίζονται σύμφωνα με το σημείο 3 β):
                                    
                                                i)
                                             
                                             
                                                ηλεκτρονικό σύστημα αναγνώρισης που ικανοποιεί τα κριτήρια του σημείου 3 α)· ή
                                             
                                          
                                                ii)
                                             
                                             
                                                για ζώα που δεν προορίζονται για ενδοκοινοτικό εμπόριο, ηλεκτρονικό σύστημα αναγνώρισης με τη μορφή ηλεκτρονικού σήματος στο μεσοκύνιο ή ενέσιμου πομποδέκτη σύμφωνα με τα τεχνικά χαρακτηριστικά που παρατίθενται στο σημείο 6· ή
                                             
                                          
                                                iii)
                                             
                                             
                                                όταν δεν είναι υποχρεωτική η ηλεκτρονική αναγνώριση, σύμφωνα με το άρθρο 9 παράγραφος 3:
                                                
                                                            —
                                                         
                                                         
                                                            ενώτιο, που ικανοποιεί τα κριτήρια που προβλέπονται στο σημείο 3 β),
                                                         
                                                      
                                                            —
                                                         
                                                         
                                                            σήμα στο μεσοκύνιο, που ικανοποιεί τα κριτήρια που προβλέπονται στο σημείο 3 β) για τα ενώτια, ή
                                                         
                                                      
                                                            —
                                                         
                                                         
                                                            δερματοστιξία.
                                                         
                                                      
                                          
                              
                  
                        5.
                     
                     
                        Το σύστημα που αναφέρεται στο άρθρο 4 παράγραφος 2 στοιχείο γ) απαιτεί την αναγνώριση των ζώων ανά εκμετάλλευση και ατομικά, προβλέπει διαδικασία αντικατάστασης, όταν το μέσο αναγνώρισης έχει καταστεί δυσανάγνωστο ή έχει χαθεί, υπό τον έλεγχο της αρμόδιας αρχής και χωρίς να θίγεται η ανιχνευσιμότητα μεταξύ εκμεταλλεύσεων, με σκοπό τον έλεγχο επιζωοτιών, και επιτρέπει την ανίχνευση των μετακινήσεων των ζώων στην εθνική επικράτεια, για τον ίδιο σκοπό.
                     
                  
                        6.
                     
                     
                        Οι ηλεκτρονικές συσκευές αναγνώρισης πρέπει να έχουν τα ακόλουθα τεχνικά χαρακτηριστικά:
                        
                                    α)
                                 
                                 
                                    είναι παθητικοί πομποδέκτες μόνον ανάγνωσης, τεχνολογίας HDX ή FDX-B, σύμφωνοι με τα πρότυπα ISO 11784 και 11785·
                                 
                              
                                    β)
                                 
                                 
                                    πρέπει να είναι αναγνώσιμες με συσκευές ανάγνωσης, που συμφωνούν με το πρότυπο ISO 11785, ικανές να αναγιγνώσκουν πομποδέκτες HDX και FDX-Β·
                                 
                              
                                    γ)
                                 
                                 
                                    η απόσταση ανάγνωσης πρέπει να είναι:
                                    
                                                i)
                                             
                                             
                                                τουλάχιστον 12 cm από το ενώτιο και το σήμα στο μεσοκύνιο, όταν διαβάζονται από φορητή συσκευή ανάγνωσης·
                                             
                                          
                                                ii)
                                             
                                             
                                                τουλάχιστον 20 cm από τον στομαχικό βώλο και τον ενέσιμο πομποδέκτη, όταν διαβάζονται από φορητή συσκευή ανάγνωσης·
                                             
                                          
                                                iii)
                                             
                                             
                                                τουλάχιστον 50 cm για όλους του τύπους συσκευών αναγνώρισης, όταν διαβάζονται από σταθερές συσκευές ανάγνωσης.
                                             
                                          
                              
                  
                        7.
                     
                     
                        Η μέθοδος αναγνώρισης που αναφέρεται στο άρθρο 4 παράγραφος 3 πρέπει να είναι η ακόλουθη:
                        
                                    α)
                                 
                                 
                                    τα ζώα πρέπει να αναγνωρίζονται με ενώτιο εγκεκριμένο από την αρμόδια αρχή, το οποίο τοποθετείται σε ένα αυτί·
                                 
                              
                                    β)
                                 
                                 
                                    το ενώτιο πρέπει να είναι κατασκευασμένο από αναλλοίωτο υλικό και να είναι μη παραποιήσιμο και ευανάγνωστο. Πρέπει να είναι μιας χρήσης και να φέρει μόνο ανεξίτηλους κωδικούς·
                                 
                              
                                    γ)
                                 
                                 
                                    το ενώτιο πρέπει να περιλαμβάνει τουλάχιστον τις ακόλουθες πληροφορίες:
                                    
                                                i)
                                             
                                             
                                                τον κωδικό της χώρας, ο οποίος αποτελείται από δύο γράμματα (1)· και
                                             
                                          
                                                ii)
                                             
                                             
                                                τον κωδικό αναγνώρισης της εκμετάλλευσης στην οποία γεννήθηκαν τα ζώα ή τον ατομικό κωδικό του ζώου από τον οποίο να μπορεί να προσδιορίζεται η εν λόγω εκμετάλλευση.
                                             
                                          
                              Τα κράτη μέλη που χρησιμοποιούν την εναλλακτική αυτή μέθοδο πρέπει να ενημερώνουν σχετικά την Επιτροπή και τα υπόλοιπα κράτη μέλη στο πλαίσιο της επιτροπής που αναφέρεται στο άρθρο 13 παράγραφος 1.
                        Εάν τα ζώα που αναγνωρίζονται σύμφωνα με το παρόν σημείο είτε κρατούνται πέραν της ηλικίας των 12 μηνών είτε προορίζονται για ενδοκοινοτικό εμπόριο ή εξάγονται σε τρίτες χώρες και, σε κάθε περίπτωση, εξακολουθούν να κρατούνται στην εκμετάλλευση στην οποία γεννήθηκαν, τότε πρέπει να αναγνωρίζονται σύμφωνα με τα σημεία 1 έως 4 προτού αναχωρήσουν από την εν λόγω εκμετάλλευση.
                     
                  B.   ΜΗΤΡΩΟ ΕΚΜΕΤΑΛΛΕΥΣΗΣ
            
                        1.
                     
                     
                        Από τις 9 Ιουλίου 2005 το μητρώο εκμετάλλευσης πρέπει να περιλαμβάνει τουλάχιστον τις ακόλουθες πληροφορίες:
                        
                                    α)
                                 
                                 
                                    τον κωδικό αναγνώρισης της εκμετάλλευσης·
                                 
                              
                                    β)
                                 
                                 
                                    τη διεύθυνση της εκμετάλλευσης και τις γεωγραφικές συντεταγμένες ή ισοδύναμη γεωγραφική ένδειξη του τόπου της εκμετάλλευσης·
                                 
                              
                                    γ)
                                 
                                 
                                    το είδος παραγωγής·
                                 
                              
                                    δ)
                                 
                                 
                                    το αποτέλεσμα της τελευταίας απογραφής που αναφέρεται στο άρθρο 7 και την ημερομηνία διεξαγωγής της·
                                 
                              
                                    ε)
                                 
                                 
                                    το όνομα και τη διεύθυνση του κατόχου·
                                 
                              
                                    στ)
                                 
                                 
                                    για ζώα που εγκαταλείπουν την εκμετάλλευση:
                                    
                                                i)
                                             
                                             
                                                το όνομα του μεταφορέα·
                                             
                                          
                                                ii)
                                             
                                             
                                                τον αριθμό κυκλοφορίας του μέρους του μέσου μεταφοράς που μεταφέρει τα ζώα·
                                             
                                          
                                                iii)
                                             
                                             
                                                τον κωδικό αναγνώρισης ή το όνομα και τη διεύθυνση της εκμετάλλευσης προορισμού ή, στην περίπτωση ζώων που μετακινούνται σε σφαγείο, τον κωδικό αναγνώρισης ή την ονομασία του σφαγείου και την ημερομηνία αναχώρησης·
                                             
                                          ή διπλότυπο ή επικυρωμένο αντίγραφο του εγγράφου κυκλοφορίας που αναφέρεται στο άρθρο 6·
                                 
                              
                                    ζ)
                                 
                                 
                                    για τα ζώα που εισέρχονται στην εκμετάλλευση, τον κωδικό αναγνώρισης της εκμετάλλευσης από την οποία μεταφέρθηκαν και την ημερομηνία άφιξής τους·
                                 
                              
                                    η)
                                 
                                 
                                    πληροφορίες για τυχόν αντικατάσταση των μέσων αναγνώρισης.
                                 
                              
                  
                        2.
                     
                     
                        Από τις 31 Δεκεμβρίου 2009 το μητρώο εκμετάλλευσης πρέπει να περιλαμβάνει τουλάχιστον τις ακόλουθες επικαιροποιημένες πληροφορίες για κάθε ζώο που γεννιέται μετά την εν λόγω ημερομηνία:
                        
                                    α)
                                 
                                 
                                    τον κωδικό αναγνώρισης του ζώου·
                                 
                              
                                    β)
                                 
                                 
                                    στην εκμετάλλευση όπου γεννήθηκαν τα ζώα, το έτος γέννησης και την ημερομηνία αναγνώρισης·
                                 
                              
                                    γ)
                                 
                                 
                                    το μήνα και το έτος θανάτου του ζώου στην εκμετάλλευση·
                                 
                              
                                    δ)
                                 
                                 
                                    τη φυλή και τον γονότυπο, εάν είναι γνωστά.
                                 
                              Ωστόσο, για τα ζώα που αναγνωρίζονται σύμφωνα με το τμήμα A σημείο 7, οι πληροφορίες που προβλέπονται στα στοιχεία α) και β) του παρόντος σημείου πρέπει να παρέχονται για κάθε παρτίδα ζώων με την ίδια αναγνώριση και να αναφέρουν τον αριθμό των ζώων.
                     
                  
                        3.
                     
                     
                        Το μητρώο εκμετάλλευσης πρέπει να περιλαμβάνει το όνομα και την υπογραφή του ορισμένου ή εγκεκριμένου υπαλλήλου της αρμόδιας αρχής ο οποίος έχει ελέγξει το μητρώο και την ημερομηνία κατά την οποία πραγματοποιήθηκε ο έλεγχος.
                     
                  Γ.   ΈΓΓΡΑΦΟ ΚΥΚΛΟΦΟΡΙΑΣ
            
                        1.
                     
                     
                        Το έγγραφο κυκλοφορίας πρέπει να συμπληρώνεται από τον κάτοχο με βάση υπόδειγμα που έχει καταρτιστεί από την αρμόδια αρχή. Πρέπει να περιλαμβάνει τουλάχιστον τις ακόλουθες πληροφορίες:
                        
                                    α)
                                 
                                 
                                    τον κωδικό αναγνώρισης της εκμετάλλευσης·
                                 
                              
                                    β)
                                 
                                 
                                    το όνομα και τη διεύθυνση του κατόχου·
                                 
                              
                                    γ)
                                 
                                 
                                    τον συνολικό αριθμό των μετακινούμενων ζώων·
                                 
                              
                                    δ)
                                 
                                 
                                    τον κωδικό αναγνώρισης ή το όνομα και τη διεύθυνση της εκμετάλλευσης προορισμού ή του επόμενου κατόχου των ζώων ή, όταν τα ζώα μεταφέρονται σε σφαγείο, τον κωδικό αναγνώρισης ή το όνομα και τον τόπο του σφαγείου, ή, κατά την εποχική μετακίνηση ποιμνίων, τον τόπο προορισμού·
                                 
                              
                                    ε)
                                 
                                 
                                    τα στοιχεία σχετικά με το μέσο μεταφοράς και τον μεταφορέα, συμπεριλαμβανομένου του αριθμού αδείας του·
                                 
                              
                                    στ)
                                 
                                 
                                    την ημερομηνία αναχώρησης·
                                 
                              
                                    ζ)
                                 
                                 
                                    την υπογραφή του κατόχου.
                                 
                              
                  
                        2.
                     
                     
                        Από την 1η Ιανουαρίου 2011 το έγγραφο κυκλοφορίας πρέπει να περιλαμβάνει τον ατομικό κωδικό αναγνώρισης για κάθε ζώο που αναγνωρίζεται σύμφωνα με τα σημεία 1 έως 6 του τμήματος A, συμπληρωματικά προς τα στοιχεία που ορίζονται στο σημείο 1 του παρόντος τμήματος.
                     
                  
                        3.
                     
                     
                        Ωστόσο, για τα ζώα που θα γεννηθούν έως τις 31 Δεκεμβρίου 2009, οι πληροφορίες που παρέχονται στο σημείο 2 δεν πρέπει να είναι υποχρεωτικές:
                        
                                    α)
                                 
                                 
                                    κατά τη μετακίνησή τους σε σφαγείο, απευθείας ή μέσω διαδικασίας διαύλων μετακίνησης αποκλείοντας μεταγενέστερες μετακινήσεις σε οποιαδήποτε άλλη εκμετάλλευση·
                                 
                              
                                    β)
                                 
                                 
                                    έως τις 31 Δεκεμβρίου 2011 για οποιαδήποτε άλλη μετακίνηση.
                                 
                              
                  Δ.   ΗΛΕΚΤΡΟΝΙΚΗ ΒΑΣΗ ΔΕΔΟΜΕΝΩΝ
            
                        1.
                     
                     
                        Η ηλεκτρονική βάση δεδομένων πρέπει να περιλαμβάνει τουλάχιστον τα ακόλουθα στοιχεία για κάθε εκμετάλλευση:
                        
                                    α)
                                 
                                 
                                    τον κωδικό αναγνώρισης της εκμετάλλευσης·
                                 
                              
                                    β)
                                 
                                 
                                    τη διεύθυνση της εκμετάλλευσης και τις γεωγραφικές συντεταγμένες ή ισοδύναμη γεωγραφική ένδειξη του τόπου της εκμετάλλευσης·
                                 
                              
                                    γ)
                                 
                                 
                                    το όνομα, τη διεύθυνση και τη δραστηριότητα του κατόχου·
                                 
                              
                                    δ)
                                 
                                 
                                    τα είδη των ζώων·
                                 
                              
                                    ε)
                                 
                                 
                                    το είδος παραγωγής·
                                 
                              
                                    στ)
                                 
                                 
                                    το αποτέλεσμα της απογραφής των ζώων που αναφέρεται στο άρθρο 7 παράγραφος 2 και την ημερομηνία διεξαγωγής της·
                                 
                              
                                    ζ)
                                 
                                 
                                    ένα πεδίο δεδομένων προς αποκλειστική χρήση της αρμόδιας αρχής, στο οποίο θα μπορεί να καταχωρίζει υγειονομικές πληροφορίες, π.χ. τους περιορισμούς μετακινήσεων και το καθεστώς ή άλλες σχετικές πληροφορίες στο πλαίσιο κοινοτικών ή εθνικών προγραμμάτων.
                                 
                              
                  
                        2.
                     
                     
                        Σύμφωνα με τις διατάξεις του άρθρου 8, κάθε ξεχωριστή μετακίνηση ζώων πρέπει να καταχωρίζεται στη βάση δεδομένων.
                        Η καταχώριση αυτή πρέπει να περιλαμβάνει τουλάχιστον τα ακόλουθα στοιχεία:
                        
                                    α)
                                 
                                 
                                    τον αριθμό των μετακινούμενων ζώων·
                                 
                              
                                    β)
                                 
                                 
                                    τον κωδικό αναγνώρισης της εκμετάλλευσης αναχώρησης·
                                 
                              
                                    γ)
                                 
                                 
                                    την ημερομηνία αναχώρησης·
                                 
                              
                                    δ)
                                 
                                 
                                    τον κωδικό αναγνώρισης της εκμετάλλευσης άφιξης·
                                 
                              
                                    ε)
                                 
                                 
                                    την ημερομηνία άφιξης.»
                                 
                              
                  
      
      (1)  
                  Αυστρία
               
               
                  AT
               
               
                  040
               
            
                  Βέλγιο
               
               
                  BE
               
               
                  056
               
            
                  Βουλγαρία
               
               
                  BG
               
               
                  100
               
            
                  Κύπρος
               
               
                  CY
               
               
                  196
               
            
                  Τσεχική Δημοκρατία
               
               
                  CZ
               
               
                  203
               
            
                  Δανία
               
               
                  DK
               
               
                  208
               
            
                  Εσθονία
               
               
                  EE
               
               
                  233
               
            
                  Φινλανδία
               
               
                  FI
               
               
                  246
               
            
                  Γαλλία
               
               
                  FR
               
               
                  250
               
            
                  Γερμανία
               
               
                  DE
               
               
                  276
               
            
                  Ελλάδα
               
               
                  EL
               
               
                  300
               
            
                  Ουγγαρία
               
               
                  HU
               
               
                  348
               
            
                  Ιρλανδία
               
               
                  IE
               
               
                  372
               
            
                  Ιταλία
               
               
                  IT
               
               
                  380
               
            
                  Λεττονία
               
               
                  LV
               
               
                  428
               
            
                  Λιθουανία
               
               
                  LT
               
               
                  440
               
            
                  Λουξεμβούργο
               
               
                  LU
               
               
                  442
               
            
                  Μάλτα
               
               
                  MT
               
               
                  470
               
            
                  Κάτω Χώρες
               
               
                  NL
               
               
                  528
               
            
                  Πολωνία
               
               
                  PL
               
               
                  616
               
            
                  Πορτογαλία
               
               
                  PT
               
               
                  620
               
            
                  Ρουμανία
               
               
                  RO
               
               
                  642
               
            
                  Σλοβακία
               
               
                  SK
               
               
                  703
               
            
                  Σλοβενία
               
               
                  SI
               
               
                  705
               
            
                  Ισπανία
               
               
                  ES
               
               
                  724
               
            
                  Σουηδία
               
               
                  SE
               
               
                  752
               
            
                  Ηνωμένο Βασίλειο
               
               
                  UK
               
               
                  826